CELEX: 61998CJ0391
Language: da
Date: 1999-10-21
Title: Domstolens Dom (Sjette Afdeling) af 21. oktober 1999. # Kommissionen for De Europæiske Fællesskaber mod Den Hellenske Republik. # Traktatbrud - Direktiv 93/43/EØF - Manglende gennemførelse inden for den fastsatte frist. # Sag C-391/98.

Avis juridique important

|

61998J0391

Domstolens Dom (Sjette Afdeling) af 21. oktober 1999.  -  Kommissionen for De Europæiske Fællesskaber mod Den Hellenske Republik.  -  Traktatbrud - Direktiv 93/43/EØF - Manglende gennemførelse inden for den fastsatte frist.  -  Sag C-391/98.  

Samling af Afgørelser 1999 side I-07381

ParterDommens præmisserAfgørelse om sagsomkostningerAfgørelse
Nøgleord

Medlemsstater - forpligtelser - gennemførelse af direktiver - manglende gennemførelse ubestridt (EF-traktaten, art. 169 (nu art. 226 EF)) 

Parter

I sag C-391/98, Kommissionen for De Europæiske Fællesskaber ved M. Condou-Durande, Kommissionens Juridiske Tjeneste, som befuldmægtiget, og med valgt adresse i Luxembourg hos C. Gómez de la Cruz, Kommissionens Juridiske Tjeneste, Wagnercentret, Kirchberg, sagsøger, mod Den Hellenske Republik ved fuldmægtig N. Dafniou, Sekretariatet for EF-ret, Udenrigsministeriet, og juridisk konsulent hos statens advokat I. Chalkias, som befuldmægtigede, og med valgt adresse i Luxembourg på Grækenlands Ambassade, 117, Val Sainte-Croix, sagsøgt, angående en påstand om, at det fastslås, at Den Hellenske Republik har tilsidesat sine forpligtelser i henhold til Rådets direktiv 93/43/EØF af 14. juni 1993 om levnedsmiddelhygiejne (EFT L 175, s. 1), idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet, har DOMSTOLEN (Sjette Afdeling) sammensat af P.J.G. Kapteyn, som fungerende formand for Sjette Afdeling, og dommerne G. Hirsch og H. Ragnemalm (refererende dommer), generaladvokat: P. Léger justitssekretær: R. Grass, på grundlag af den refererende dommers rapport, og efter at generaladvokaten har fremsat forslag til afgørelse den 10. juni 1999, afsagt følgende Dom 

Dommens præmisser

1 Ved stævning indleveret til Domstolens Justitskontor den 4. november 1998 har Kommissionen for De Europæiske Fællesskaber i medfør af EF-traktatens artikel 169 (nu artikel 226 EF) anlagt sag med påstand om, at det fastslås, at Den Hellenske Republik har tilsidesat sine forpligtelser i henhold til Rådets direktiv 93/43/EØF af 14. juni 1993 om levnedsmiddelhygiejne (EFT L 175, s. 1, herefter »direktivet«), idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet. 2 Det bestemmes i direktivets artikel 16, at medlemsstaterne skal sætte de nødvendige love og administrative bestemmelser i kraft for at efterkomme direktivet senest 30 måneder efter dets vedtagelse, dvs. den 14. december 1995, og at de straks skal give Kommissionen meddelelse herom. 3 Da Kommissionen den 27. februar 1996 ikke havde modtaget underretning om, at der var truffet foranstaltninger til gennemførelse af direktivet i den græske retsorden, og i øvrigt ikke besad oplysninger, på grundlag af hvilke den kunne fastslå, at Den Hellenske Republik havde opfyldt sine forpligtelser, indledte Kommissionen den i traktatens artikel 169 omhandlede procedure, idet den fremsendte en åbningsskrivelse, hvori den opfordrede den græske regering til at fremsætte sine bemærkninger inden for en frist på to måneder. 4 Ved skrivelse af 14. maj 1996 meddelte den græske regering Kommissionen, at et forslag til gennemførelse af direktivet var blevet vedtaget, og at vedkommende ministerier var i gang med den endelige udarbejdelse. 5 I mangel af andre oplysninger vedrørende gennemførelsen af direktivet fremsendte Kommissionen ved skrivelse af 23. december 1996 en begrundet udtalelse til Den Hellenske Republik, hvori den opfordrede den til at træffe de nødvendige foranstaltninger for at efterkomme forpligtelserne i henhold til direktivet inden for en frist på to måneder fra meddelelsen af udtalelsen. 6 Da Kommissionen ikke modtog yderligere oplysninger om vedtagelsen af sådanne foranstaltninger fra den græske regering, anlagde den nærværende sag. 7 Den græske regering har ikke bestridt, at direktivet ikke er blevet gennemført inden for den fastsatte frist. Den har imidlertid gjort gældende, at de kompetente organer allerede har vedtaget teksten til en retsforskrift, der snart vil blive underskrevet af vedkommende minister, inden den offentliggøres i Den Hellenske Republiks Officielle Tidende. 8 Da gennemførelsen af direktivet ikke har fundet sted inden for den deri fastsatte frist, må der gives Kommissionen medhold i den anlagte sag. 9 Det må derfor fastslås, at Den Hellenske Republik har tilsidesat sine forpligtelser i henhold til direktivet, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme det. 

Afgørelse om sagsomkostninger

Sagens omkostninger 10 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Hellenske Republik tilpligtes at betale sagens omkostninger og Den Hellenske Republik har tabt sagen, bør det pålægges den at betale sagens omkostninger. 

Afgørelse

På grundlag af disse præmisser udtaler og bestemmer DOMSTOLEN (Sjette Afdeling) 1) Den Hellenske Republik har tilsidesat sine forpligtelser i henhold til Rådets direktiv 93/43/EØF af 14. juni 1993 om levnedsmiddelhygiejne, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet. 2) Den Hellenske Republik betaler sagens omkostninger.